
A TMS Waldhof hajókatasztrófájának bemutatása és iparbiztonsági szempontú tanulmányozása

Kulcsszavak: Baleset; hajókatasztrófa; ADN; kénsav; Rajna
Szerző: Lugosi-Beillard Laura
Oktatási intézmény, kar, szak: Nemzeti Közszolgálati Egyetem, Rendészettudományi Kar Katasztrófavédelem Szak Iparbiztonság Szakirány
Konzulens neve, beosztása: Almási Csaba Sándor tűzoltó őrnagy, tanársegéd
Pályamunka címe: A TMS Waldhof katasztrófájának bemutatása és iparbiztonsági szempontú tanulmányozása
Pályamunkám egy hajókatasztrófát mutat be, amely 2011-ben történt. Úgy gondolom, hogy Magyarországon, de akár nemzetközileg is hiányos az esettanulmányozás egy-egy baleset és katasztrófa után, ami aggályokhoz vezethet. Fontos lenne az esetek részletes dokumentálása, hogy a későbbiekben azokat elemezve lehessen következtetéseket levonni és tanulni belőlük, fejleszteni a személyzetet, valamint az eszközöket a jövőbeli hatékonyabb eljárások érdekében. Az információk összegyűjtése és rendszerezése lehetővé tenné a mélyebb megértést a balesetek okairól és következményeiről. Az adatok alapján a szakemberek képesek lesznek azonosítani azokat a gyenge pontokat, amelyek a jövőben elkerülhetők lennének. Egy részletes esettanulmány segíthet nemcsak a balesetek okainak feltárásában, hanem a balesetek utáni válaszintézkedések fejlesztésében is.
Az általam feldolgozott konkrét eset: A TMS Waldhof 2378 tonna 96%-os kénsavat szállítva borult fel a Rajna folyó egy veszélyes szakaszán. Esettanulmányomban bemutatom a katasztrófához vezető körülményeket és tényezőket: a folyót, annak vízállását, a veszélyesáru-szállítás szabályait Európában, valamint azt, hogy a hajó személyzete milyen szabályok betartását mulasztotta el, és ez milyen tragikus eseménysorhoz vezetett. Továbbá kitekintést nyújtok a nemzetközi és hazai vonatkozó jogszabályokra. Ezen felül megvizsgálom a sikeres mentés tényezőit, valamint azt, hogy ebből az adott esetből mit lehet tanulni és fejleszteni katasztrófavédelmi szempontból. Felvetéseket teszek koncepciókra, amelyek elősegítenék a belvízi veszélyesáru-szállítás kockázatának csökkentését és a balesetmegelőzést. Bízom benne, hogy ezen esettanulmánnyal – ha csak egy kicsit is – hozzá tudok járulni a hasonló katasztrofális balesetek elkerüléséhez.



